[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 23.9.2009

KOM(2009) 500 endelig

2009/0141 (AVC)

Forslag til

RÅDETS BESLUTNING

om at overdrage Den Europæiske Centralbank specifikke opgaver i relation til Det Europæiske Råd for Systemiske Risici

{KOM(2009) 499 endelig}{KOM(2009) 501 endelig}{KOM(2009) 502 endelig}{KOM(2009) 503 endelig}{SEK(2009) 1234}{SEK(2009) 1235}

2009/0141 (AVC)

Forslag til

RÅDETS BESLUTNING

om at overdrage Den Europæiske Centralbank specifikke opgaver i relation til Det Europæiske Råd for Systemiske Risici

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 105, stk. 6,

under henvisning til forslag fra Kommissionen[1],

under henvisning til udtalelse fra Den Europæiske Centralbank[2],

under henvisning til samstemmende udtalelse fra Europa-Parlamentet[3], og

ud fra følgende betragtninger:

1. Den finansielle krise har afsløret store mangler ved det finansielle tilsyn, som har bevirket, at det ikke har været muligt at forhindre en akkumulering af overdrevne risici i den finansielle sektor, og har navnlig sat fokus på svaghederne ved det nuværende tilsyn på makroplan.

2. I november 2008 gav Kommissionen en højniveaugruppe med Jacques de Larosière som formand (i det følgende benævnt "de Larosière-gruppen") mandat til at fremsætte anbefalinger, om hvordan de europæiske tilsynsordninger kan forbedres, således at borgerne beskyttes bedre, og tilliden til det finansielle system genoprettes.

3. I den endelige rapport, som blev fremlagt den 25. februar 2009, anbefalede de Larosière-gruppen bl.a., at der oprettes et organ på fællesskabsniveau, som har til opgave at overvåge risici inden for det finansielle system som helhed.

4. I meddelelsen "Fremdrift i den europæiske genopretning" af 4. marts 2009[4] hilste Kommissionen de Larosière-gruppens anbefalinger velkommen og gav udtryk for sin støtte til hovedlinjerne i dem. Det Europæiske Råd erklærede sig på mødet den 19.-20. marts 2009 enig i, at det er nødvendigt at styrke reguleringen af og tilsynet med EU's finansieringsinstitutioner og at anvende de Larosière-rapporten som udgangspunkt for de foranstaltninger, der skal træffes.

5. I meddelelsen "Finansielt tilsyn i Europa" af 27. maj 2009[5] beskrev Kommissionen en række reformer af de nuværende ordninger, som skal sikre den finansielle stabilitet på EU-niveau, herunder navnlig oprettelsen af et europæisk råd for systemiske risici (ESRB) med ansvar for tilsyn på makroplan. Rådet tilsluttede sig på mødet den 9. juni 2009 og Det Europæiske Råd på mødet den 18.-19. juni Kommissionens synspunkt og hilste det velkommen, at Kommissionen agter at fremlægge lovgivningsforslag, således at den nye ramme kan blive endeligt oprettet.

6. Ved Europa-Parlamentets og Rådets forordning (EF) nr. …/2009[6] oprettes der på fællesskabsniveau et tilsyn med det finansielle system på makroplan og et europæisk råd for systemiske risici (ESRB).

7. Den Europæiske Centralbank (ECB) kan i kraft af sin ekspertise inden for tilsyn på makroplan yde et væsentligt bidrag til effektivt tilsyn på makroplan med EU's finansielle sektor.

8. Rådet konkluderede den 9. juni 2009, at ECB bør yde analytisk, statistisk, administrativ og logistisk støtte til ESRB. Den mulighed, som traktaten giver for at overdrage ECB specifikke opgaver i forbindelse med politikker vedrørende tilsyn, bør derfor udnyttes ved at overdrage ECB den opgave at fungere som sekretariatet for ESRB -

VEDTAGET FØLGENDE BESLUTNING:

Artikel 1 Medlemmer

Formanden og næstformanden for Den Europæiske Centralbank er medlemmer af det generelle råd for Det Europæiske Råd for Systemiske Risici (i det følgende benævnt "ESRB"), som blev oprettet ved forordning (EF) nr. XXXX.

Artikel 2 Støtte til ESRB

Den Europæiske Centralbank fungerer som sekretariat og yder derfor analytisk, statistisk, logistisk og administrativ støtte til ESRB. Sekretariatet har som fastsat i artikel 4, stk. 4, i forordning (EF) nr. XXXX navnlig til opgave at:

9. forberede ESRB's møder

10. indsamle og behandle oplysninger, herunder statistiske oplysninger, på vegne af ESRB, med henblik på varetagelse af ESRB's opgaver, jf. denne beslutnings artikel 5

11. forberede analyser, som er nødvendige for varetagelse af ESRB's opgaver

12. støtte ESRB i forbindelse med internationalt samarbejde på administrativt plan med andre relevante organer om tilsyn på makroplan

13. støtte arbejdet i det rådgivende tekniske udvalg.

Artikel 3Sekretariatets opbygning

1. ECB stiller tilstrækkelige menneskelige og finansielle ressourcer til rådighed med henblik på varetagelse af sekretariatsfunktionen.

2. Lederen af sekretariatet udpeges af ECB i samråd med ESRB's generelle råd.

Artikel 4Ledelse

1. Formanden for det generelle råd giver anvisninger til lederen af sekretariatet på vegne af ESRB.

2. Lederen af sekretariatet eller dennes stedfortræder deltager i møderne i ESRB's generelle råd og styringskomité.

Artikel 5 Indsamling af oplysninger på vegne af ESRB

1. ESRB definerer, hvilke oplysninger der er nødvendige for varetagelse af ESRB's opgaver. Derfor indsamler sekretariatet nævnte oplysninger regelmæssigt og efter behov, jf. dog bestemmelserne om fortrolige oplysninger i artikel 6.

2. Sekretariatet kan anmode om oplysninger enkeltvis og i summarisk eller sammenfattet form om finansieringsinstitutter eller finansielle markeder, som er relevante for ESRB's opgaver, fra de europæiske tilsynsmyndigheder og i de i artikel 15 i forordning (EF) nr. …./2009 omhandlede tilfælde de nationale tilsynsmyndigheder, de nationale centralbanker eller andre myndigheder i medlemsstaterne.

3. De oplysninger, som indsamles på vegne af ESRB, kan omfatte fællesskabsdata, euroområdedata og nationale data, aggregerede eller individuelle, sidstnævnte dog kun efter begrundet anmodning. Inden sekretariatet fremsætter anmodning om oplysninger, tager det først højde for eksisterende statistikker, som både det europæiske statistiske system og ESCB har produceret, formidlet og udviklet, og hører derefter den relevante europæiske tilsynsmyndighed for at sikre, at anmodningen er rimelig.

4. Sekretariatet giver de europæiske tilsynsmyndigheder adgang til de oplysninger om systemiske risici, som er nødvendige for varetagelse af deres opgaver.

Artikel 6Fortrolige oplysninger og dokumenter

1. Når der ses bort fra tilfælde, der er omfattet af straffelovgivningen, må fortrolige oplysninger, der modtages af sekretariatet i forbindelse med udøvelsen af dets hverv, ikke videregives til andre personer eller myndigheder uden for ESRB, undtagen i summarisk eller sammenfattet form, således at de enkelte finansieringsinstitutter ikke kan identificeres.

2. Sekretariatet sikrer fortrolig behandling af de dokumenter, der indgives til ESRB og ESRB's styringskomité, og overholdelse af tavshedspligten i forbindelse med nævnte organers arbejde.

3. ECB sikrer fortrolig behandling af de data, der modtages med henblik på varetagelse af ECB's opgaver i henhold til denne beslutning. ECB opretter interne mekanismer og vedtager interne regler med henblik på at sikre beskyttelse af de data, der indsamles på vegne af ESRB. ECB's personale overholder de gældende regler om tavshedspligt.

4. Oplysninger, som ECB modtager som følge af denne beslutnings anvendelse, bruges kun til de i artikel 2 omhandlede formål.

Artikel 7Revisionsklausul

Senest tre år efter datoen i artikel 8 gennemgår Rådet på grundlag af en rapport fra Kommissionen denne beslutning og afgør efter at have modtaget en udtalelse fra ECB, om det er nødvendigt at revidere denne beslutning.

Artikel 8Anvendelse

Denne beslutning finder anvendelse fra DD/MM/ÅÅÅÅ [samme data som forordningen].

Artikel 9Adressater

Denne beslutning er rettet til Den Europæiske Centralbank.

Udfærdiget i Bruxelles, den […].

På Rådets vegne

[…] Formand

[1] EUT C […] af […], s. […].

[2] EUT C […] af […], s. […].

[3] EUT C […] af […], s. […].

[4] KOM(2009) 114.

[5] KOM(2009) 252.

[6] EUT C […] af […], s. […].